google/wiki40b huggingface dataset:
Μετικάλ

Πρώτο μετικάλ (MZM)

Το μετικάλ (MZM) αντικατέστησε το εσκούδο της Μοζαμβίκης το 1980 και είχαν ίση αξία. Υποδιαιρούνταν σε 100 centavos. Ο υπερπληθωρισμός στη χώρα το επηρέασε πολύ και κατέστη για λίγο το πιο υποτιμημένο νόμισμα στον κόσμο, με 1 δολάριο να ισούται με 24.500 μετικάις, μέχρι τον Αύγουστο του 2005, οπότε και το σχετικό ρεκόρ το πήρε το Δολάριο της Ζιμπάμπουε.

Δεύτερο μετικάλ (MZN)

Την 1 Ιουλίου του 2006 η Μοζαμβίκη εισήγαγε νέες ονομαστικές αξίες στο μετικάλ, σε αναλογία 1000:1 (δηλ. αφαιρώντας τρία μηδενικά ). Ο νέος κωδικός ISO 4217 είναι ο MZN. Η τοπική βραχυγραφία για τη νομισματική μονάδα είναι MTn. Την πρώτη ημέρα του Ιουλίου του 2006 εισήχθησαν νέα κέρματα και τραπεζογραμμάτια.

Η Τράπεζα της Μοζαμβίκης θα δέχεται τα παλιά μετικάλ μέχρι την τελευταία ημέρα του 2012.

Πρώτο μετικάλ

Το 1980 εισήχθησαν κέρματα ονομαστικής αξίας των 50 centavos και 1, 2½, 5, 10 και 20 μετικάις. Τα κέρματα των 5.000 meticais εισήχθησαν το 1998 και ακολουθήθηκαν από τα 10.000 meticais το 2003.

Δεύτερο μετικάλ

Από την 1η Ιουλίου του 2006 έκαναν την εμφάνισή τους κέρματα σε ονομαστικές αξίες των 1, 5, 10, 20, 50 centavos και 1, 2, 5, 10 meticais.

Πρώτο μετικάλ

Το 1980 εισήχθησαν χαρτονομίσματα ονομαστικής αξίας των 20, 100, 500 και 1000 meticais. Τα τραπεζογραμμάτια των 5.000 meticais κυκλοφόρησαν το 1988 και ακολουθήθηκαν από αυτά των 10.000 meticais το 1991,των 50.000 και 100.000 meticais το 1993, των 20.000 meticais το 1999 και των 200.000 και 500.000 meticais το 2003.

Δεύτερο μετικάλ

Από την πρώτη ημέρα του Ιουλίου του 2006 τυπώθηκαν νέα τραπεζογραμμάτια ονομαστικής αξίας των 20, 50, 100, 200, 500 και των 1000 meticais.
Λαγκιτούπου Τουιλίμου

Πρώιμη πολιτική καριέρα

Έγινε αντιπρόεδρος της κυβέρνησης και υπουργός Οικονομικών τον Απρίλιο του 1999, όταν ανέλαβε καθήκοντα η κυβέρνηση του Ιονάτανα Ιονάτανα. Ένα από τα κύρια ζητήματα της κυβέρνησης εκείνης ήταν η ένταξη της χώρας στον ΟΗΕ, κάτι που επιτεύχθηκε το 2000.

Υπηρεσιακός πρωθυπουργός

Όταν απεβίωσε ο Ιονάτανα Ιονάτανα στις 8 Δεκεμβρίου 2000 ο Τουιλίμου ανέλαβε υπηρεσιακά την πρωθυπουργία μέχρι την εκλογή του Φαϊμαλάγκα Λούκα από το κοινοβούλιο στις 24 Φεβρουαρίου 2001. Η ανάληψη καθηκότων της περίοδου εκείνης από τον ίδιο οφείλεται στο γεγονός ότι ήταν αντιπρόεδρος της κυβέρνησης, συνεπώς αναπληρωτής πρωθυπουργός. Ήταν η πρώτη φορά που ένας πρωθυπουργός του Τουβαλού πέθανε εν ενεργεία.
Γκέμπχαρτ Γ΄ του Ζούλτσμπαχ

Βιογραφία

Ήταν γιος τού Βερεγγάριου Β΄ κόμη τού Ζούλτσμπαχ και της Αδελαΐδας του Ντήσσεν-Βόλφρατσχάουζεν, κόρης τού Όθωνα Β΄ κόμη τού Βόλφρατσχάουζεν. Ο Βερεγγάριος Β΄ ήταν, κατά την Έριδα της Περιβολής, ο αρχηγός της μερίδας που υποστήριζε τον πάπα, εναντίον τού Ερρίκου Δ΄ της Γερμανίας.
Το 1125 διαδέχθηκε τον πατέρα του ως κόμης τού Ζούλτσμαχ, τού Σλοσς, κ.ά. Έγινε μάργραβος του διάστημα 1146-49. Ως κόμης τού Ζούλτσμπαχ ήταν υποτελής των Χοενστάουφεν. Αυτό τον έφερνε σε αντίθεση με τις οικογένειες Ντήπολντινκ-Ραπότο στο Νόρτγκαου, που ως μαργράβοι του Χαμ και τού Νάμπουρκ ήταν υπήκοοι των Σαλίων. Το 1165 απεβίωσε η αδελφή του Αδελαΐδα, σύζυγος τού Ένγκελμπερτ Γ΄ μαργράβου της Ιστρίας. Ο Γκέμπχαρτ Γ΄ συμφώνησε με τον Ένγκελμπερτ Γ΄ για την εκτεταμένη κληρονομία στο Χήμγκαου. Το 1144 κληρονόμησε το κάστρο τού Βάρμπουρκ. 
Επέζησε όλων των τέκνων του και απεβίωσε το 1188. Ήταν ο τελευταίος άρρην τού κλάδου των Ζούλτσμπαχ, μια και ο μόνος γιος του Βερεγγάριος Γ΄ ήταν άτεκνος.
Πρόγραμμα Small Explorer

Το  Πρόγραμμα Small Explorer (Small Explorer program, SMEX) είναι ένα εγχείρημα στα πλαίσια της NASA το οποίο έχει σαν στόχο την χρηματοδότηση ερευνητικών διαστημικών αποστολών που δεν θα κοστίζουν περισσότερο από 120 εκατομμύρια δολάρια, ώστε να επεκταθεί το ευρύτερο πρόγραμμα Explorer. Το εγχείρημα Small Explorer ξεκίνησε το 1989.

Ιστορικό

Οι τρεις αρχικές αποστολές του προγράμματος στάλθηκαν στο διάστημα την περίοδο 1992–1998. Η δεύτερη ομάδα αποστολών αποτελούνταν από δύο σκάφη που στάλθηκαν στο διάστημα το 1998 και το 1999. Μέχρι αυτό το σημείο την διαχείρισή τους είχε αναλάβει το Γραφείο Προγράμματος Small Explorer (Small Explorer Project Office) του Κέντρου Διαστημικών Πτήσεων Γκόμπαρντ (Goddard Space Flight Center, GSFC) της NASA. Στις αρχές του 1999 το εν λόγω γραφείο έκλεισε και έτσι η αμερικανική διαστημική υπηρεσία έδωσε την δυνατότητα ελεγχου κάθε αποστολής από τον Κύριο Ερευνητή πίσω από αυτήν, υπό την επίβλεψη του GSFC Explorers Project.
Νήσος Καγκουρό

Ιστορία και άλλες πληροφορίες

Σύμφωνα με έρευνες το νησί χωρίστηκε από την Αυστραλία εξαιτίας ανόδου της στάθμης της θάλασσας πριν από περίπου 9.000 χρόνια. Αρχαιολογικές έρευνες δείχνουν ότι το νησί κατοικήθηκε από τους Αβορίγινες πριν από τουλάχιστον 11.000 χρόνια αλλά εξαφανίστηκαν από το νησί των Καγκουρό γύρω στο 200 π.Χ. είτε λόγω επιδημίας ,είτε λόγω πολέμου , είτε λόγω κλιματικών αλλαγών . Το 1802 ο Άγγλος εξερευνητής Μάθιου Φλίντερς ανακάλυψε το νησί και το ονόμασε "Kangaroo Island" (νησί των καγκουρό) και το 1836 ιδρύθηκε το Κίνγκσκοουτ ,το οποίο σήμερα είναι ο μεγαλύτερος οικισμός του νησιού με πληθυσμό 1200 κατοίκων. Αργότερα ιδρύθηκε και ο δεύτερος μεγαλύτερος οικισμός, το Πένσο.
Τον Δεκέμβριο του 2007 καταστροφικές πυρκαγιές έπληξαν το νησί και έκαψαν πάνω από 90.000 εκτάρια, το 20% περίπου της έκτασης του.

Οικισμοί

Το Κίνγκσκοουτ είναι ο μεγαλύτερος οικισμός του νησιού με πληθυσμό 1200 κατοίκους. Βρίσκεται στη νοτιοδυτική πλευρά του νησιού και είναι ο παλαιότερος δήμος της Πολιτείας της Νότιας Αυστραλίας. Ακολουθεί το Πένσο με 300 κατοίκους ενώ υπάρχουν και άλλοι μικρότεροι οικισμοί.

Πληθυσμός και Οικονομία

Σύμφωνα με τα στοιχεία της απογραφής του 2006 ο πληθυσμός του νησιού ανέρχεται σε 4.259 κατοίκους. Βάσει της ίδιας απογραφής,το 34% δεν δήλωσαν κάποια θρησκευτική προτίμηση ενώ οι Αγγλικανοί αποτελούν το 15,6% του πληθυσμού.
Η οικονομία του νησιού στηρίζεται κυρίως στην αγροτική παραγωγή( κρασί ,μαλλί ,μέλι κλπ) και στον τουρισμό,καθώς υπολογίζεται ότι περίπου 140.000 άτομα επισκέπτονται κάθε χρόνο την περιοχή.
Ξηρασία

Η ξηρασία ή ανομβρία είναι περίοδος μειωμένης βροχόπτωσης -κάτω του μέσου όρου- σε μια δεδομένη περιοχή, με αποτέλεσμα την παρατεταμένη έλλειψη νερού, είτε στη ατμοσφαιρική, την επιφανειακή ή υπόγεια μορφή του. Η ξηρασία μπορεί να διαρκέσει επί μήνες ή χρόνια και μπορεί να καταγραφεί ως ξηρασία στο σύντομο χρονικό διάστημα των 15 ημερών. Είναι δυνατόν να έχει σημαντικές επιπτώσεις στο οικοσύστημα και τη γεωργία της πληγείσας περιοχής, καθώς και εντάσεις στην τοπική οικονομία. Οι ετήσιες ξηρές εποχές στις τροπικές ζώνες αυξάνουν σημαντικά τις πιθανότητες της ξηρασίας και των επακόλουθων πυρκαγιών των θάμνων. Περίοδοι υψηλών θερμοκρασιών μπορεί να επιδεινώσουν σημαντικά τις συνθήκες ξηρασίας, επιταχύνοντας την εξάτμιση των υδρατμών.
Πολλά είδη φυτών, όπως εκείνα της οικογένειας Cactaceae (κάκτοι), έχουν προσαρμοσμένη κηρώδη επιφάνεια, προκειμένου να ενισχύσουν την ικανότητά τους να αντέχουν σε συνθήκες ξηρασίας. Κάποιοι άλλα είδη φυτών επιβιώνουν στις ξηρές περιόδους, με θαμμένους σπόρους. Η ημιμόνιμη ξηρασία παράγει άγονα περιβάλλοντα, όπως ερήμους και λιβάδια. Παρατεταμένες ξηρασίες έχουν προκαλέσει μαζικές μεταναστεύσεις και ανθρωπιστικές κρίσεις. Τα περισσότερα άγονα οικοσυστήματα έχουν εγγενώς χαμηλή παραγωγικότητα. Η πλέον παρατεταμένη ξηρασία ποτέ στον κόσμο στην καταγραμμένη ιστορία συνέβη στην έρημο Ατακάμα στη Χιλή (400 χρόνια).
Κατά την μετεωρολογία, όταν η περίοδος έλλειψης βροχοπτώσεων δεν ξεπερνάει τις λίγες εβδομάδες, η περίοδος αυτή χαρακτηρίζεται «ανόμβριο διάλειμμα». Αντίθετα όταν η ανομβρία παρατείνεται για πολλούς μήνες τότε γίνεται λόγος για ξηρασία. Η Ανομβρία αντιμετωπίζεται κατά ένα μέρος με τεχνητή βροχή.

Παγκόσμιο φαινόμενο

Η ξηρασία είναι σύνηθες, επαναλαμβανόμενο χαρακτηριστικό του κλίματος στα περσσότερα μέρη του κόσμου. Είναι ένα από τα πρωιμότερα καταγραμμένα κλιματικά συμβάντα, παρόν στο έπος του Γκιλγκαμές και συνδεδεμένο με την ιστορία του Ιωσήφ στην Βίβλο και της μεταγενέστερης Εξόδου από την αρχαία Αίγυπτο. ΟΙ μεταναστεύσεις των κυνηγών-τροφοσυλλεκτών το 9.500 π.Χ. στην Χιλή συνδέθηκαν με το φαινόμενο της ξηρασίας, όπως και η έξοδος των σύγχρονων ανθρώπων προς τον υπόλοιπο κόσμο περίπου 135.000 χρόνια π.Χ.
Δημήτριος Παλαιολόγος Μετοχίτης

Βιογραφία

Ήταν γιος ενός Μετοχίτη και μίας Παλαιολογίνας. Αναφέρεται για πρώτη φορά το 1433 να κατέχει τη θέση του πρωτοβεστιαρίτη και να συμμετέχει σε Ρωμαϊκή πρεσβεία. Αυτή εστάλη στη Σύνοδο της Βασιλείας, όπου αποφασίστηκε η ένωση της Ρωμαϊκής (Ορθόδοξης) με την Καθολική Εκκλησία. Όταν όμως επέστρεψε, οι έντονες αντιδράσεις του κλήρου και λαϊκών έθεσαν τέρμα στη διπλωματική του σταδιοδρομία. Ο Αυτοκράτορας πάντως π. το 1436 τον έκανε μέγα πριμμικήριο και κυβερνήτη της Λήμνου, ενός μεγάλου νησιού της Ρωμαϊκής επικράτειας.
Αμύνθηκε της Λήμνου με επιτυχία εναντίον των Τουρκικών επιθέσεων και προήχθη στο βαθμό του μεγάλου στρατοπεδάρχη κάποια στιγμή μεταξύ των ετών 1437 και 1444. Περί το 1449 διορίστηκε Έπαρχος (Κυβερνήτης) της Κωνσταντινουπόλεως, θέση που την κράτησε ως την άλωσή της, όπου έπεσε με τους γιους του κατά την τελευταία Οθωμανική επίθεση της 29ης Μαΐου 1453.
Θανάσης Παπαγεωργίου (1957)

Βιογραφικό

Γεννήθηκε το 1957 στην Αθήνα, όπου και μεγάλωσε. Η καταγωγή του είναι από το Θέρμο Αιτωλοακαρνανίας. Σπούδασε στη Νομική Σχολή του Πανεπιστημίου Αθηνών.Κατά τη διάρκεια των σπουδών του, εκλέχθηκε πρόεδρος του Συλλόγου Φοιτητών Νομικής με την στήριξη της ΠΑΣΠ.
Το 1981, με την άνοδο του ΠΑΣΟΚ στην εξουσία, διορίστηκε μέλος του Διοικητικού Συμβουλίου της ΕΡΤ, σε ηλικία μόλις 24 ετών.
Για τρία χρόνια, από το 1984 μέχρι το 1987, ο Θανάσης Παπαγεωργίου διετέλεσε γραμματέας της Νεολαίας ΠΑΣΟΚ (διαδέχτηκε τον Στέφανο Μανίκα και τον διαδέχτηκε ο Φώτης Χατζημιχάλης). Στα τελευταία χρόνια του Ανδρέα Παπανδρέου κατείχε την θέση του γραμματέα Οργανωτικού του ΠΑΣΟΚ, θέση από την οποία τον απομάκρυνε ο Κώστας Σημίτης το 1996.
Από το 2000 μέχρι το 2004 χρημάτισε γενικός διευθυντής Διοικητικού - Οικονομικού στην Οργανωτική Επιτροπή Ολυμπιακών Αγώνων (ΟΕΟΑ) «Αθήνα 2004» και ήταν από τους πιο στενούς συνεργάτες της Γιάννας Αγγελοπούλου, με την οποία συνεργάστηκε και στην εφημερίδα «Ελεύθερος Τύπος».
Στην κυβέρνηση Γιώργου Παπανδρέου, από το 2009 έως το 2011, ήταν πρόεδρος της ΕΡΤ.
Για να ξεχωρίζει από τον βουλευτή Πιερίας του ΠΑΣΟΚ που επίσης ονομάζεται Θανάσης Παπαγεωργίου, οι δημοσιογράφοι τον αποκαλούσαν «ο Παπαγεωργίου του Οργανωτικού», λόγω της κομματικής θέσης του.
Δήμος Κουτσοποδίου

Φυσιογνωμία της περιοχής

Ο Δήμος Κουτσοποδίου βρισκόταν στο βορειοδυτικό τμήμα του Νομού Αργολίδος και καταλάμβανε έκταση 121.000 στρεμμάτων. Βόρεια τα όριά του συναντούν το Νομό Κορινθίας και το δήμο Μυκηναίων. Σε ένα μέρος του Νότου και σε όλη τη Δύση γειτόνευε με το Δήμο Λυρκείας.
Το ανάγλυφο του δήμου είναι κατά τα ¾ ορεινό και ημιορεινό με τις ψηλότερες συστοιχίες να βρίσκονται στο Δυτικό τμήμα (Μπραχριάμι, ύψος 1031 μ.). Το έδαφός του διατρέχει ο χείμαρρος Ίναχος (Πάνιτσα) που έρχεται και πηγάζει από τις δυτικές οροσειρές της Λυρκείας και χύνεται στον Αργολικό κόλπο. Στην περιοχή του Κουτσοποδίου κυλούν και οι μικρότεροι χείμαρροι Μπορσίτης και Δερβένι.
Ελία Καζάν

Βιογραφία

Το κανονικό του όνομα ήταν Ηλίας Καζαντζόγλου. Ήταν ο σκηνοθέτης που ανέδειξε τον Μάρλον Μπράντο και τον Γουόρεν Μπίτι. Συνέβαλε στην καθιέρωση της προσέγγισης του ηθοποιού με βάση τη μέθοδο, που είχε αναπτύξει ο Κωνσταντίν Στανισλάβσκι. Οδήγησε 21 ηθοποιούς στις υποψηφιότητες των Όσκαρ. Ξεκίνησε την καριέρα του ως ηθοποιός στο θέατρο Group Theatre όπου παρέμεινε στη περίοδο 1932-1939. Το 1934 εγγράφεται στο Κομμουνιστικό Κόμμα Αμερικής, στο οποίο παραμένει για περίπου 1,5 χρόνο.  Το 1942 μεταπήδησε στη σκηνοθεσία παρουσιάζοντας τη πρώτη του παράσταση "Με τα δόντια" του Θόρντον Γουάιλντερ. Έκτοτε άρχισε ν΄ ανεβάζει με αυξανόμενη επιτυχία έργα διάσημων αμερικανών συγγραφέων. Εν τω μεταξύ το 1945 άρχισε να «γυρίζει» κινηματογραφικές ταινίες όπου και έγινε διάσημος στο Broadway, σκηνοθετώντας, ανάμεσα σε άλλα, τα έργα «Ένα δέντρο μεγαλώνει στο Μπρούκλιν» (1945), «Το μεγάλο κατηγορώ» (1946), «Συμφωνία Κυρίων» (1947), «Λεωφορείον ο πόθος» (1951), «Βίβα Ζαπάτα» (1952), «Το λιμάνι της αγωνίας» (1954), «Ένα πρόσωπο στο πλήθος» (1957), «Λάσπη στ' αστέρια» (1960), «ο Θάνατος του Εμποράκου», «Ανατολικά της Εδέμ»,το «Αμέρικα, Αμέρικα» και «Λυσσασμένη Γάτα». Τιμήθηκε με δύο βραβεία Όσκαρ σκηνοθεσίας για τα έργα Συμφωνία Κυρίων και Το Λιμάνι της Αγωνίας, ενώ ήταν τρεις φορές υποψήφιος για τα έργα Λεωφορείο ο πόθος, Ανατολικά της Εδέμ και Αμέρικα, Αμέρικα, αντίστοιχα. Το 1999 η Αμερικανική Ακαδημία Κινηματογράφου του απένειμε Τιμητικό Όσκαρ για το σύνολο του έργου του.
Ο Ηλίας Καζάν μαζί με τον Ρόμπερτ Λιούις και την Τσέριλ Κρόφορντ ίδρυσαν το περίφημο Actors studio,μια λέσχη επαγγελματιών ηθοποιών στην οποία καλλιτεχνικός διευθυντής και δάσκαλος υπήρξε ο Λι Στράζμπεργκ.
Το όνομα του Ελία Καζάν έχει συνδεθεί με τον σκηνοθέτη που ανέδειξε τον Μάρλον Μπράντο και τον Γουόρεν Μπίτι, με τον καλλιτέχνη που σκηνοθετούσε με βάση τη διδασκαλία του Στανισλάφσκι. Με καταγωγή από την Ανατολία, γεννημένος στην Κωνσταντινούπολη στις 7 Σεπτεμβρίου του 1909, μετανάστευσε με την οικογένειά του στις ΗΠΑ και έγινε σκηνοθέτης, παραγωγός, συγγραφέας και ηθοποιός.
Ο Καζάν κατακρίθηκε για τη συνεργασία του το 1952 με την Επιτροπή Αντιαμερικανικών Δραστηριοτήτων, μέσω της οποίας κατέδωσε στις αρχές συναδέλφους του ως κομμουνιστές (βλ. Μαύρη Λίστα του Χόλυγουντ). Χαρακτηριστικό παράδειγμα είναι όταν είχε καταδώσει τον Αριστερό σκηνοθέτη Ζυλ Ντασέν ως Κομμουνιστή, με αποτέλεσμα ο τελευταίος να καταφύγει τελικά στην Ευρώπη.
Αντώνιος Στασινός

Βιογραφία

Γεννήθηκε στις 14 Σεπτεμβρίου 1922 στην Αλαγονία Μεσσηνίας και αποφοίτησε από το τότε Γυμνάσιο Καλαμάτας. Kατά τη διάρκεια της γερμανοϊταλικής κατοχής της Πελοποννήσου πήρε μέρος στην Εθνική Αντίσταση.
Σπούδασε στη Νομική Σχολή του Πανεπιστημίου Αθηνών και ακολούθησε καριέρα στον δικαστικό κλάδο. Διετέλεσε Πρόεδρος του Αρείου Πάγου από το 1985 ως το 1989.
Πέθανε στις 24 Αυγούστου 2013 και ετάφη στην Αλαγονία, τον τόπο καταγωγής του.
2860 Πασακεντένιος

Φυσικά χαρακτηριστικά

Τα κυρίως φυσικά χαρακτηριστικά του Πασακεντενίου είναι άγνωστα. Ο Πασακεντένιος περιστρέφεται γύρω από τον εαυτό του μία φορά κάθε 2 ώρες και 40 λεπτά, μία πολύ γρήγορη περιστροφή για αστεροειδή.
Κάρολος Γκοντζάγκα-Νεβέρ

Βιογραφία

Ήταν γιος του Καρόλου Α΄ Γκοντζάγκα-Νεβέρ, δούκα του Νεβέρ & του Ρετέλ και μετέπειτα δούκα της Μάντοβας & του Μομφφερράτου, και της Αικατερίνης της Λωρραίνης, κόρης του Καρόλου Α΄ δούκα του Μαγιέν. 
Το 1621 απεβίωσε ο θείος του Ερρίκος δούκας του Μαγιέν και τον διαδέχθηκε ως Κάρολος Β΄. Το 1627 απεβίωσε ο Βικέντιος Β΄, δούκας της Μάντοβας, χωρίς νόμιμα τέκνα και τον διαδέχθηκε ο πλησιέστερος άρρην συγγενής του Κάρολος Γ΄ δούκας του Νεβέρ και Ρετέλ, ως Κάρολος Α΄ δούκας της Μάντοβας. Μάλιστα ο Κάρολος Β΄ του Μαγιέν νυμφεύθηκε αμέσως τη Μαρία Γκονζάγκα, μόνη απόγονο του Βικέντιου Α΄, δούκα της Μάντοβας, πατέρα του Βικέντιου Β΄. Ωστόσο τη διαδοχή διεκδίκησε ο Καίσαρ Β΄ δούκας της Γκουαστάλα, τρίτος εξάδελφος του Καρόλου Β΄ του Μαγιέν και ο Φερδινάνδος Β΄ των Αψβούργων. Αυτό οδήγησε στον Πόλεμο για τη διαδοχή της Μάντοβας (1628-31).
Ο Κάρολος απεβίωσε το 1631 σε ηλικία 22 ετών, έτσι δεν διαδέχθηκε τον πατέρα του ως δούκας της Μάντοβας και του Νεβέρ. Στο δουκάτο του Μαγιέν τον Κάρολο διαδέχθηκε πρώτα ο νεότερος αδελφός του Φερδινάνδος, που όμως απεβίωσε το επόμενο έτος 22 ετών και μετά ο γιος του Κάρολος Β΄, που πώλησε το Μαγιέν στον καρδινάλιο Μαζαρίνο (1654). Ο πατέρας του Καρόλου απεβίωσε το 1637 και τον διαδέχθηκε ο εγγονός του Κάρολος Β΄ ως δούκας της Μάντοβας και Δ΄ του Νεβέρ και Ρετέλ, που επίσης πώλησε το Νεβέρ και Ρετέλ στον καρδινάλιο Μαζαρίνο (1659). Το 1660 απεβίωσε η σύζυγός του Καρόλου, η Μαρία.
Saga Airlines

Ιστορία

Η εταιρεία ιδρύθηκε το 2004 και ξεκίνησε πτήσεις τον Ιούνιο του 2004. Ο κ. Abdülkadır Kolot, Πρόεδρος της εταιρείας και η οικογένεια του, κατέχουν το 100% των μετοχών.

Στόλος

Ο στόλος της Saga Airlines αποτελείται από 1 Airbus A310-300 (Μάιος 2005). Είχε και δεύτερο αεροσκάφος, αλλά το έχει αποσύρει.
Νίκος Νιόπλιας

ΟΦΗ (1982-1993)

Ξεκίνησε την καριέρα του από την ομάδα Γαλατινή το 1981 και την επόμενη χρονιά μεταγράφηκε στον ΟΦΗ με τον οποίο έγινε διεθνής και αποτέλεσε έναν από τους πιο σημαντικούς ποδοσφαιριστές στην ιστορία της ομάδας. Κατέκτησε ένα κύπελλο Ελλάδας (1986-87) και αγωνίστηκε σε έναν ακόμα τελικό κυπέλλου (1989-90), ενώ το 1986 τερμάτισε στη δεύτερη θέση στο πρωτάθλημα.

Παναθηναϊκός

Το 1993 μεταγράφηκε στον Παναθηναϊκό όπου γνώρισε την απόλυτη καταξίωση σε Ελλάδα αλλά και Ευρώπη. Κατέκτησε δύο πρωταθλήματα (1994-95 και 1995-96) και δύο κύπελλα (1993-94 και 1994-95), ενώ ήταν μέλος της ομάδας που έφτασε ως τα ημιτελικά του Champions League την περίοδο 1995-96.

ΟΦΗ (1996-2002)

Το 1996 επέστρεψε στον ΟΦΗ όπου αγωνίστηκε έως το 2002 έχοντας αξιόλογη παρουσία.

Χαλκηδόνα

Από το καλοκαίρι του 2002 έως το 2004 αγωνίστηκε στη Χαλκηδόνα όπου και κρέμασε τα ποδοσφαιρικά του παπούτσια, μετρώντας συνολικά 509 συμμετοχές στην Α' Εθνική, επίδοση η οποία τον φέρνει στη 2η θέση της σχετικής λίστας και πετυχαίνοντας 70 τέρματα.

Διεθνής καριέρα

Με την Ελλάδα αγωνίστηκε για πρώτη φορά στις 17/02/88, στον φιλικό εντός έδρας αγώνα εναντίον της Βόρειας Ιρλανδίας (3-2), όταν υπό τις οδηγίες του Μίλτου Παπαποστόλου  πέρασε ως αλλαγή στη θέση του Σάββα Κωφίδη και έως το 1995 αποτελούσε ένα από τα βασικά στελέχη της. Σε 44 συνολικά αγώνες σημείωσε 1 γκολ. Συνέβαλε στη μεγάλη πρόκριση στο Μουντιάλ του 1994, όπου και συμμετείχε στην τελική φάση της διοργάνωσης στα γήπεδα των ΗΠΑ, αγωνιζόμενος και στους τρεις αγώνες που έδωσε η ελληνική ομάδα.
Επίσης, υπήρξε βασικό μέλος των εθνικών ομάδων Ελπίδων (ήταν βασικό στέλεχος της ομάδας που το 1988 αγωνίστηκε στον τελικό του ευρωπαϊκού πρωταθλήματος Ελπίδων, εναντίον της Γαλλίας) και Νέων, με τις οποίες αγωνίστηκε στις τελικές φάσεις των αντίστοιχων ευρωπαϊκών πρωταθλημάτων.

Προπονητική καριέρα

Μετά το τέλος της ποδοσφαιρικής του καριέρας, ακολούθησε την προπονητική και ανέλαβε την εθνική Νέων (Κ-19), την οποία οδήγησε στον τελικό του ευρωπαϊκού πρωταθλήματος Νέων της Αυστρίας το 2007. Στη συνέχεια ανέλαβε την εθνική Ελπίδων καθώς οι αθλητές που καθοδηγούσε προβιβάστηκαν σε αυτή. 
Στις 8 Δεκεμβρίου του 2009 η ΠΑΕ Παναθηναϊκός ανακοίνωσε  την πρόσληψή του στη θέση του Χενκ Τεν Κάτε. Βοηθός του στον Παναθηναϊκό ήταν ο παλιός του συμπαίκτης στην ομάδα, Κριστόφ Βαζέχα. Μαζί κατέκτησαν το νταμπλ την περίοδο 2009-10 (το πρωτάθλημα του 2010 είναι το τελευταίο του συλλόγου μέχρι σήμερα).
Τον Ιούνιο του 2011 ανέλαβε την εθνική ομάδα της Κύπρου, θέση από την οποία αποχώρησε τον Σεπτέμβριο του 2013. Τον Φεβρουάριο του 2015 ανακοινώθηκε η πρόσληψή του στον Ατρόμητο Αθηνών, αποχώρησε όμως με τη λήξη της περιόδου.
Τον Ιανουάριο του 2016 ανέλαβε την τεχνική ηγεσία του ΟΦΗ, θέση από την οποία αποχώρησε έναν χρόνο αργότερα, τον Ιανουάριο του 2017.
Κινηματογράφος Παλλάς Πάτρας

Ιστορία

Το κτήριο κατασκευάστηκε το 1926 για να φιλοξενήσει την Τριάντειο Επαγγελματική Σχολή Πάτρας. Κατά την διάρκεια κατοχής φιλοξένησε τον Ερυθρό Σταυρό, ενώ έπειτα την λήξη του Β΄ Παγκόσμιου Πόλεμου ο χώρος ανακατασκευάστηκε και μετατράπηκε σε κινηματογράφο με την ονομασία Τιτάνια μέχρι το 1957 όπου έπειτα από νέα ανακατασκευή που πραγματοποιήθηκε αλλάζει όνομα και παίρνει το σημερινό, Παλλάς. Το 1991 ο κινηματογράφος σταμάτησε να λειτουργεί μέχρι το 2006 που ανακατασκευάστηκε και επαναλειτουργεί εκ νέου.
Μανγκάν (Ινδία)

Γεωγραφία

Το Μανγκάν βρίσκεται σε γεωγραφικές συνταταγμένες 27.52°Β 88.53°Α. Έχει μέσο υψόμετρο 956 μέτρων.

Δημογραφικά στοιχεία

Στην ινδική απογραφή του 2011, το Μανγκάν είχε πληθυσμό 4.644 κατοίκων. Οι άνδρες αποτελούν το 55% του πληθυσμού και οι γυναίκες το 45%. Το Μανγκάν έχει μέσο ποσοστό αλφαβητισμού 83.81%, υψηλότερο από το πολιτειακό μέσο όρο του 81.42 %: Ο αλφαβητισμός ανδρών είναι 87.80%, και ο αλφαβητισμός γυναικών είναι 79.34% στο Μανγκάν.
Φιλίππα της Αρμενίας

Σύζυγος τού Σαχενσάχ τού Σασούν

Ήταν κόρη του Ρουπέν Γ΄ της Μικρής Αρμενίας (Κιλικίας) και της Ισαβέλλας του Τορόν, κόρης του Χάμφρεϋ Γ΄ του Τορόν. Η Ισαβέλλα ήταν αδελφή τού Χάμφρεϋ Δ΄ του Τορόν, πρώτου συζύγου της Ισαβέλλας Α΄ της Ιερουσαλήμ. Μεγαλύτερη αδελφή της Φιλίππας ήταν η Αλίκη των Ρουπενιδών, σύζυγος τού Ραϋμόνδου Δ΄ των Πουατιέ κόμη της Τρίπολης.
Το 1186 απεβίωσε ο πατέρας της και άφησε την Αλίκη 4 ετών και τη Φιλίππα 3 ετών. Ο νεότερος αδελφός του Λέων Β΄ της Αρμενίας έγινε αντιβασιλιάς και παιδαγωγός για τις ανιψιές του. Τελικά τις παραγκώνισε, βασίλευσε ο ίδιος και τον διαδέχθηκε η 2η κόρη του. 
Σύμφωνα με τα γραπτά του Σεμπάντ τού Κοντόσταυλου στις 3 Φεβρουαρίου 1189/90 η Φιλίππα μνηστεύτηκε τον Σαχενσάχ, 2ο γιο του Τσορντουανέλ κυρίου τού Σασούν και της συζύγου του, αδελφής τού Γρηγορίου Δ΄ του νεότερου, αρχιεπισκόπου της Αρμενίας. Ταυτόχρονα η Αλίκη μνηστεύτηκε τον Χαθούμ κύριο τού Σασούν, 1ο γιο τού Τσορντουανέλ. Η περιοχή τού Σασούν που ήλεγχαν οι δύο αδελφοί, ήταν σχετικά σημαντική για το βασίλειο της Μικράς Αρμενίας την εποχή εκείνη και ο Λέων Β΄ ίσως προσπάθησε να εξασφαλίσει την υποτέλειά τους με τους γάμους.
Οι γάμοι των δύο αδελφών έγιναν ως τον Μάιο του 1193. Τον Μάιο του 1193 ο Χαθούμ και ο Σαχενσάχ φονεύθηκαν. Ο Σεμπάντ αναφέρει την Αλίκη και τη Φιλίππα ως χήρες και πως οι φήμες υποπτευόταν τον Λέοντα Β΄ πίσω από τους φόνους. Οι γάμοι των δύο αδελφών, που ήταν 11 και 10 ετών αντίστοιχα, μάλλον δεν ολοκληρώθηκαν. 
Στις 31 Ιανουαρίου 1198/99 η Φιλίππα μνηστεύτηκε με τον Οσίν τού Λαμπρόν, μεγαλύτερο γιο του Χετούμ κυρίου του Λαμπρόν (π. 1145-1218). Τελικά ο γάμος δεν έγινε ποτέ, αλλά δεν αναφέρεται ο λόγος από τον Σεμπάντ. Ο Οσρίν θα διαδέχθηκε τον πατέρα του το 1218, αλλά το 1220 είχε αποβιώσει και κύριος του Λαμπρόν έγινε ο νεότερος αδελφός του Κωνσταντίνος.

Σύζυγος του Θεοδώρου Α΄ Λάσκαρη

Στις 24 Νοεμβρίου 1214 παντρεύτηκε τον Θεόδωρο Α΄ Λάσκαρη Αυτοκράτορα των Ρωμαίων στη Νίκαια. Το γεγονός καταγράφει ο Γεώργιος Ακροπολίτης. Ο γιος τους Κωνσταντίνος Λάσκαρης γεννήθηκε το 1215 και ονομάστηκε δούκας των Θρακησίων το 1249.
Πάντως το 1216 ο Θεόδωρος ακύρωσε τον γάμο: η Φιλίππα επέστρεψε στον θείο της Λέοντα Β΄ και ο Κωνσταντίνος αποκληρώθηκε. Προβλήθηκαν θρησκευτικοί λόγοι για την ακύρωση του γάμου· δεν γνωρίζουμε τις ακριβείς αιτίες. Είναι πιθανό ο Λέων Β΄ να είχε παρουσιάσει τη Φιλίππα ως δική του κόρη, κατά τις διαπραγματεύσεις τού γάμου και ο Θεόδωρος Α΄ ίσως να ήθελε να κληρονομήσει τον θρόνο της Αρμενίας· όμως η Φιλίππα ήταν μόνο ανιψιά του και όχι ιδιαίτερα κοντά στη διαδοχή.
Τον Μάιο του 1219 ο Λέων απεβίωσε και τον διαδέχθηκε η κόρη του Ισαβέλλα της Αρμενίας. Η Φιλίππα δεν αναφέρεται μεταξύ των συγγενών του από τον Σεμπάντ· μάλλον θα είχε αποβιώσει το διάστημα 1216-19.
Κύπελλο Πρωταθλητριών Ομάδων Ευρώπης 1973-74

Το Κύπελλο πρωταθλητριών της περιόδου 1973-74 ήταν το δέκατο ένατο από την καθιέρωση του θεσμού. Το κατέκτησε η Μπάγερν Μονάχου για πρώτη φορά στην ιστορία της κερδίζοντας στον επαναληπτικό τελικό την Ατλέτικο Μαδρίτης με σκορ 4-0. Ο πρώτος τελικός είχε τελειώσει ισόπαλος 1-1. Αυτή ήταν και η μοναδική φορά στην ιστορία της διοργάνωσης που πραγματοποιήθηκε επαναληπτικός τελικός. Αναλυτικά τα αποτελέσματα της διοργάνωσης:
Συμμορία των Κορλεονέζι

Οι Κορλεονέζι είναι μια φατρία της σικελικής μαφίας που κυριάρχησε στην Κόζα Νόστρα στη δεκαετία του 1980 και του 1990. 
Το ανεπίσημο όνομα Κορλεονέζι προέρχεται από  τα ΜΜΕ και την  κυβέρνηση της Ιταλίας, επειδή οι σημαντικότεροι ηγέτες της σικελικής μαφίας καταγόταν από την πόλη του Κορλεόνε, με πρώτο τον Λουτσιάνο Λετζίο και αργότερα τον Τοτό Ριίνα και τον κουνιάδο του Λεολούκα Μπαγκαρέλα, και έπειτα τον Μπερνάρντο Προβεντσάνο. 
Η συμμορία των Κορλεονέζι κατάφερε να αναλάβει την επιτροπή της Σικελικής μαφίας και να επιβάλει οιονεί δικτατορία πάνω στη Κόζα Νόστρα, από τον  πόλεμο ενάντια σε αντίπαλες φατρίες της μαφίας, (επίσης  γνωστό ως τον δεύτερο πόλεμο της μαφίας) από το 1978 έως 1983.
Οι πιο καθιερωμένες φατρίες της μαφίας στην πόλη του Παλέρμο είχαν κατάφωρα υποτιμήσει τους  μαφιόζους από  το Κορλεόνε, και συχνά αναφέρονταν στους Κορλεονέζι υποτιμητικά με προσωνύμιο όπως «Οι αγρότες».
Κυδωνιές Βασιλικού Αχαΐας

Ιστορικά στοιχεία

Σύμφωνα με μαρτυρίες κατοικείται ήδη από το 1723 και απογραφόταν παλιότερα μαζί με το Βασιλικό. Ως οικισμός αναγνωρίστηκε για πρώτη φορά στις 19/03/1961 και προσαρτήθηκε στην τότε κοινότητα Βασιλικού και έκτοτε αποτελεί τμήμα της σε όλες τις διοικητικές μεταβολές. Η περιοχή εμφανίζεται και με την ονομασία "Χάνι Μερκούρη".